cid:image001.png@01CE459B.82E3FCF0

Visjon:

**Med Guds Ord, læring og livsglede utvikler vi trygge, kunnskapsrike og engasjerte mennesker.**

Våre verdier:

**Raus kjærlighet**

Gud er kjærlighet, og vi vil at alle elever skal oppleve seg elsket for den de er på skolen vår. Gjennom ord og handling vil vi at elever skal føle seg verdsatt og inkludert i et

kjærlighetsfullt og aksepterende fellesskap. Dette skaper elever som er trygge på seg selv, og som evner å elske andre.

**Livsglede**

Vårt mål er at våre elever skal møte en skolehverdag der det er rom for glede og livsutfoldelse. Skolen skal være et godt sted å være, og et godt sted å lære. Det skal være plass til latter, lek og humor som skaper trivsel, vennskap og motivasjon for læring.

**Levende tro**

I en verden i stadig endring inneholder Bibelen uforanderlige sannheter som er et trygt fundament for livet. Våre elever møter Guds ord og bønn som en naturlig del av skolehverdagen. De skal oppleve rom for undring og spørsmål, samtidig som vi er tydelige på våre kristne verdier. Vårt ønske er at hver elev skal få et levende forhold til Jesus, bli trygg i egen tro, og samtidig ha respekt for andres syn.

**Læring for livet**

Hver elev har ulike evner og gaver som vi ønsker å heie fram. Vi vil hjelpe elevene våre til å bli den beste utgaven av seg selv, uansett forutsetninger og naturlig utrustning. Gjennom tilpasset opplæring skal den enkelte oppleve mestring og utvikling. Våre elever skal få læringslyst for framtiden og verktøy til å møte en verden i endring. Samtidig som vi søker høy faglig kvalitet, vil vi være en motvekt til prestasjonssamfunnet. Våre elever skal oppleve at de er verdifulle uavhengig av faglige resultater.

**Entusiastisk engasjement**

Vi vil at våre elever skal møte lærere med faglig og sosialt engasjement som smitter. Elevene skal oppleve motiverende undervisning, og få lyst til å delta aktivt i læringsarbeidet. De skal få hjelp til å ta ansvar for seg selv, og samtidig ha et blikk for andre. Engasjement skaper energi og er en drivende kraft til endring, både i eget liv og i samfunnet de er en del av. På vår skole skal elevene erfare at de er viktige for andre, og at de kan utgjøre en forskjell i verden.

**Trygge relasjoner**

Alle barn er avhengige av trygge relasjoner for å oppleve en god skolehverdag. Vårt personale har et blikk for helheten og for den enkelte. Vi vil at klasserommet skal være en åpen og ærlig arena der elevene får prøve seg uten å være redde for å feile. I et positivt og inkluderende klassemiljø utvikles gode og varige vennskap. Vårt mål er en mobbefri skole der både elever og ansatte trives.

**Mangfoldig kreativitet**

Gud skapte himmel og jord, og mennesket i Sitt bilde. Gjennom ulike kunstneriske uttrykk skal elevene oppleve skaperglede og leve ut sin kreativitet. Også i teoretiske fag skal det være rom for variasjon, nysgjerrighet og utforskertrang.

**Sunn karakterbygging**

Foreldrene har hovedansvaret for barnas oppdragelse og opplæring. I samarbeid og forståelse med hjemmet vil vi hjelpe elevene til å utvikle en helstøpt karakter.

Vi vil bygge gode holdninger i elevene, slik at de tar ansvar for seg selv og fellesskapet. Tydelige rammer og god kommunikasjon gir de beste forutsetninger for dette arbeidet.

**Vi ønsker at våre verdier skal sette et   
synlig, tydelig og varig avtrykk i elevene våre.**

«For Jeg vet hvilke tanker jeg har med dere, sier Herren,

fredstanker og ikke ulykkestanker.

Jeg vil gi dere fremtid og håp».

Jer. 29,11